b'\n_START_ARTICLE_\nWalt Whitman\n_START_SECTION_\n\xc5\xbdivljenjepis\n_START_PARAGRAPH_\nWhitman se je rodil leta 1819 v West Hillsu na Long Islandu v ameri\xc5\xa1ki zvezni dr\xc5\xbeavi New York v dru\xc5\xbeini \xc5\xbeivinorejca. Mladost je pre\xc5\xbeivel v Brooklynu. Bil je najprej kurir, nato tiskarski vajenec in u\xc4\x8ditelj, leta 1838 se je posvetil novinarstvu. V dr\xc5\xbeavljanski vojni je sodeloval kot bolni\xc4\x8dar, po koncu vojne 1865 je bil uradnik v Washingtonu. Leta 1873 se je umaknil v Camden, kjer je leta 1892 umrl.\n_START_SECTION_\nDela\n_START_PARAGRAPH_\nWhitmanove lirske pesmi, zbrane v knjigi Travne bilke (Leaves of Grass, 1855) s poznej\xc5\xa1imi dopolnili, so po vzoru svetega pisma in Macphersonovih\xc2\xa0\xc2\xbbossianskih spevov\xc2\xab pisane v obliki ritimizirane proze oziroma prostega verza.(Ossian je ju\xc5\xbenoirska mitolo\xc5\xa1ka oseba; pod njegovim imenom je J. Machperson izdal svoje, domnevno iz galskega jezika prevedene ponaredke)  Whitman z retori\xc4\x8dnim patosom opeva panteisti\xc4\x8dno pojmovani kozmos, \xc5\xbeivljenje in prirodo, predvsem pa demokracijo, svobodo, kolektivno skupnost in hkrati pomembnost vsakega posameznika.'